送蕭綰之桂林
作者：李羣玉
朝代：唐

paragraphs: 蘭香佩蘭人，弄蘭蘭江春。
爾爲蘭林秀，芳藻驚常倫。
燦燦鳳池裔，一毛今再新。
竹花不給口，憔悴清湘濱。
一朝南溟飛，彩翮不可親。
蒼梧雲水晚，離思空凝顰。
我亦縱煙櫂，西浮彭蠡津。
丈夫未虎變，落魄甘風塵。
大禹惜寸陰，況我無才身。
流光銷道路，以此生嗟辛。
萬里闊分袂，相思杳難申。
桂水秋更碧，寄書西上鱗。